Broj: 711-I-1694-M-139/23-02-23

Zagreb, 4. kolovoza 2023.

**PETRA PEKICA**

direktorica trgovačkog društva Razvojna

agencija Srce Istre d.o.o.

**Predmet: mišljenje na zahtjev obveznice Petre Pekice**

- daje se

Povjerenstvo za odlučivanje o sukobu interesa (dalje: Povjerenstvo) dana 2. kolovoza 2023. pod brojem 711-U-6446-M-139/23-01-28 zaprimilo je zahtjev za davanjem mišljenja koji je podnijela obveznica Petra Pekica, direktorica trgovačkog društva Razvojna agencija Srce Istre d.o.o.

U podnesenom zahtjevu obveznica navodi da je 2022. godine uputila Povjerenstvu upit vezano uz otvaranje obrta o kojem je isto 23. rujna 2022. godine donijelo mišljenje broj: 711-I-2008-M-387/22-02-21 te u nastavku postavlja upit može li kao trenutna direktorica trgovačkog društva u gradskom vlasništvu biti suvlasnica zajedničkog paušalnog slobodnog obrta u kojem nema zaposlenih osoba (pa ni poslovođe) ako se za mogućnost upravljanja zajedničkim obrtom opunomoći isključivo drugi suvlasnik.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., dalje u tekstu: ZSSI) na 18. sjednici održanoj 4. kolovoza 2023 godine, obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti mogu obavljati poslove upravljanja u poslovnim subjektima.

Člankom 5. stavkom 1. točkom 5. ZSSI-a propisano je da su poslovni subjekti, između ostalog, i obrti.

Člankom 1. Zakona o obrtu („Narodne novine“, broj 143/13., 127/19. i 41/20.) propisano je da je obrt u smislu toga Zakona samostalno i trajno obavljanje dopuštenih gospodarskih djelatnosti u skladu sa člankom 8. toga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. toga Zakona. Stavkom 2. istog članka propisano je da poslovođa vodi obrt u ime i za račun obrtnika.

U Mišljenju Povjerenstva broj: 711-I-2008-M-387/22-02-21 od 23. rujna 2022. godine Povjerenstvo je utvrdilo da obveznica Petra Pekica, direktorica trgovačkog društva Razvojna agencija Srce Istre d.o.o., može biti vlasnica obrta, ali da sukladno odredbi članka 18. stavka 1. ZSSI-a ne može tijekom obnašanja navedene javne dužnosti obavljati poslove upravljanja tim obrtom već da je dužna poslove upravljanja prenijeti na poslovođu.

U istom je Mišljenju Povjerenstvo napomenulo kako ZSSI u svojim odredbama ne propisuje zabranu obvezniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu te poslovođa obrta može biti i povezana osoba u smislu članka 5. stavka 6. ZSSI-a, odnosno član obitelji i svaka druga fizička osoba koja je zaposlenik u obrtu.

Nastavno na sve navedeno, Povjerenstvo utvrđuje da obveznica Petra Pekica, direktorica trgovačkog društva Razvojna agencija Srce Istre d.o.o., može biti suvlasnica obrta uz obvezu prijenosa poslova upravljanja tim obrtom na drugu osobu s obzirom na propisanu zabranu obavljanja poslova upravljanja u poslovnim subjektima iz članka 18. stavka 1. ZSSI-a, a u poslovanju je dužna poštivati odredbe posebnih zakona u području u kojem posluje isti obrt, te joj je ukazuje na zabranu stupanja u poslovni odnos navedenog obrta s društvom u kojem obnaša dužnost direktorice za vrijeme obnašanja dužnosti te u razdoblju od 12 mjeseci od prestanka njezina obnašanja, sukladno članku 20. stavku 1., odnosno članku 22. stavku 1. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Petra Pekica, elektroničkom dostavom
2. Objava na internetskoj stranici Povjerenstva
3. Pismohrana